《濠梁行奉制赋送太师韩国公还乡》
明代·汪睿

龙飞濠梁起淮甸，肇基㭑陵酣百战。诛陈夷张安东南，北定中原疾如电。

秉旄仗钺清朔方，拱手垂衣正南面。泰山若砺海涵天，黄河如带江澄练。

声威远布来夷戎，海隅西极咸趋风。不用汉兵三十万，大宛马萃天闲中。

圣皇明德被海宇，天产英杰开勋庸。中山开平奋武烈，内辅太师韩国公。

太师始由刀笔举，群雄纷争识真主。麾之不去情愈亲，日献吁谟阐弘绪。

不矜不伐仁者心，克勤克俭前哲矩。平生仇怨那报酬，诸将劳能谁毁誉。

百司庶务无稽留，剸繁治剧何优游。圣皇推诚重委托，太师悉力宣王休。

汉比萧曹岂异绩，唐槩房杜称嘉猷。光辅功成请身退，锡爵颁养先公侯。

白发朝天喜强健，紫殿从容频锡宴。一朝乡里锦衣荣，千载勋名青史见。

太师恭慎人罕侔，圣皇显佑谁能先。旧基甲第新淩云，内府金钱表新眷。

明庭盛典重咏歌，谩从馆阁徵文献。

作者简介：元明间徽州府婺源人，字仲鲁。元末，与弟集众保乡邑，助元军复饶州，授浮梁州同知，不就。胡大海克休宁后，归附朱元璋受安庆税令之职。未几命参赞川蜀军事，以疾辞去。洪武十七年授左春坊左司直，逾年请假归。